Sixten Korkman Jyväskylän kirjamessuilla 2013.
**Bror Sixten Korkman** (s. 3. helmikuuta 1948 Vaasa) on suomalainen taloustieteilijä, entinen taloustieteen työelämäprofessori ja yhteiskunnallinen vaikuttaja. Vuosina 2005–2012 hän oli Elinkeinoelämän Tutkimuslaitoksen (ETLA) ja Elinkeinoelämän valtuuskunnan (EVA) toimitusjohtaja.

Koulutus
--------

Korkman valmistui ylioppilaaksi vuonna 1967, valtiotieteiden kandidaatiksi vuonna 1970 ja lisensiaatiksi 1974. Hän väitteli valtiotieteen tohtoriksi kansantaloustieteestä Helsingin yliopistosta vuonna 1980.

Ura
---

Korkman oli 1970–1977 assistenttina Helsingin yliopistossa ja 1978–1980 tutkijana Suomen Pankissa ja sen jälkeen OECD:n sihteeristössä Pariisissa sekä 1983–1989 toimistopäällikkönä Suomen Pankissa. Vuosina 1989–1995 hän oli valtiovarainministeriön kansantalousosaston päällikkö ja 1995–2005 Euroopan unionin neuvoston talouspoliittisen osaston (Ecofin) pääjohtaja vastuualueinaan talous- ja finanssikysymykset sekä Euroopan unionin budjetti ja työllisyys- ja sosiaalikysymykset, vuodesta 2005–2012 Elinkeinoelämän valtuuskunnan EVAn ja Elinkeinoelämän tutkimuslaitoksen ETLAn toimitusjohtaja. 1. elokuuta 2012 – 31. heinäkuuta 2015 hän oli Aalto-yliopiston taloustieteen laitoksella työelämäprofessori alanaan taloustiede.

Keväällä 2004 Korkman oli ehdolla Suomen Pankin pääjohtajaksi, mutta virkaan nimitettiin Erkki Liikanen. Vuonna 2006 Korkman osallistui Bilderberg-ryhmän-kokoukseen.

Näkemyksiä
----------

Korkman oli aikaisin 1990-luvulla sitä mieltä, että Suomen EU-jäsenyys olisi erehdys. Nykyään hän kuitenkin on vakuuttunut siitä, että osallistuminen Euroopan unionin päätöksiin ja euro valuuttana ovat Suomen edun mukaisia.

Korkmanin mielestä osallistumistulo on perustuloa parempi ajatus.

Hänen mukaansa tasaveromallin etuna on, että se muistuttaa yksinkertaisen verojärjestelmän eduista sekä kansantalouden tehokkaan toiminnan ja dynaamisten vaikutusten tärkeydestä.

Korkman on todennut, että kapitalismi pitäisi laittaa kuriin, koska se liiallisena aiheuttaa köyhyyttä ja yhteiskunnallista levottomuutta. Hänen mukaansa Suomen on unohdettava veronkevennykset, mikäli Suomi ei halua lisävelkaantua.

Korkman on hyvinvointivaltion kannattaja. Hänestä subjektiivisen päivähoidon kaventamisen haitat olisivat suuremmat kuin sillä saadut säästöt. Korkman on huomauttanut, että työvoimavaltaisissa hyvinvointipalveluissa tuottavuus ei kasva samaa vauhtia kuin muilla aloilla, mutta palkat nousevat. Kuitenkin hyvin kohdennetut panostukset lapsipolitiikkaan ovat hänestä tehokas keino vähentää julkisen talouden kestävyysvajetta.

Korkmanin mielestä muukalaisvastaisuuden kasvu johtuu kansalaisten eriarvoisuuden kasvusta ja pelosta jäädä muista jälkeen.

Yksityiselämä
-------------

Sixten Korkmanin lapsuus oli epävakaa äidin kuoleman ja isän taloudellisten ongelmien vuoksi. Perhe kärsi köyhyydestä ja asui välillä työmaaparakeissa. Nuorena Korkman työskenteli norjalaisilla valtamerilaivoilla muun muassa Länsi-Afrikassa, Islannissa ja Hawaijilla.

Korkmanin ensimmäinen vaimo Marit Korkman (k. 2012) oli psykologian professori, koulutukseltaan filosofian tohtori. Heillä on kolme lasta, joista yksi on oikeuspsykologian tohtori Julia Korkman.

Korkman on nykyisin naimisissa Maria Romantschukin kanssa.

Korkman valitsi vuoden 2019 tietokirjallisuuden Finlandia-palkinnon voittajan.

Teokset
-------

* *Talous ja utopia*. Helsinki: Docendo, 2012. ISBN 978-952-5912-50-0.
* *Euro: Valuutta vailla valtiota*. Helsinki: Taloustieto, 2013. ISBN 978-951-628-591-0.
* *Väärää talouspolitiikkaa. Talouden kriisit ja opilliset kiistat*. Helsinki: Otava, 2015. ISBN 978-951-1-29830-4.
* *Globalisaatio koetuksella.* Helsinki: Otava, 2017. ISBN 978-951-1-32130-9.
* *Talous ja humanismi.* Helsinki: Otava, 2022. ISBN 978-951-1-45977-4.

Lähteet
-------

1. 1 2 3  *Kuka kukin on 2011*, s. 414. Helsinki: Otava. ISBN 978-951-1-24712-8.
2. 1 2  Laakso, Sami: Sixten Korkman: "Vahva EU voi muokata globalisaatioprosesseja".  *Visio (Teknologiateollisuuden sidosryhmälehti)*, 2005, nro 3, s. 10–14. Artikkelin verkkoversio. Viitattu 5.3.2015.
3. 1 2 3  Sixten Korkman Professor of Practice -tehtävään Taloustieteen laitokselle (Arkistoitu sivu)  6.6.2012. Aalto-yliopisto.  Arkistoitu 19.11.2013. Viitattu 5.3.2015.
4. 1 2  Oikaisuja. Sixten Korkman on Aalto-yliopiston entinen työelämäprofessori. Helsingin Sanomat 10.5.2018 tilaajille
5. ↑  Sixten Korkman. Uppslagsverket.fi. Viitattu 22.5.2019
6. ↑  Liikanen ehdolle Suomen Pankin johtoon *TS.fi*.  15.4.2004. Viitattu 20.4.2014.
7. ↑  Nämä suomalaiset ovat osallistuneet Bilderberg-kokouksiin *Iltalehti.fi*.  2.6.2012. Viitattu 5.3.2015.
8. ↑  Professori Korkman: Suomen eurojäsenyys oli vakava erehdys
9. ↑  Korkman ehdottaa: verot pois matalapalkkaisilta. Talouselama.fi
10. ↑  Sixten Korkman: Esipuhe teoksessa Matti Nyberg: Tasavero
11. ↑  Sixten Korkman: Maailma kaipaa rationaalista populismia – jonka iskulause voisi olla "kapitalismi kuriin" *hs.fi*.  9.8.2018. Viitattu 13.1.2019.  tilaajille
12. 1 2  Panostus lapsiin olisi ratkaisu edessä häämöttävään hyvinvointivaltion umpikujaan *hs.fi*.  8.1.2019. Viitattu 13.1.2019.
13. 1 2  Talousmies Sixten Korkman puolustaa hyvinvointivaltiota – hänellä on sen hyödyistä omakohtaistakin kokemusta *hs.fi*.  31.1.2018. Viitattu 13.1.2019.  tilaajille
14. ↑  Populistiset liikkeet ajavat usein omien kannattajiensa etujen vastaista politiikkaa Kolumni. Helsingin Sanomat. 2.4.2019.
15. ↑  Yllätyshäät! Sixten Korkman ja Maria Romantschuk tanssivat häävalssinsa Linnan juhlissa *Ilta Sanomat*.  7.12.2019. Viitattu 8.12.2019.
16. ↑  Tietokirjallisuuden Finlandia-ehdokkaat julki – voittajan valitsee Sixten Korkman *www.iltalehti.fi*. Viitattu 6.11.2019.

Aiheesta muualla
----------------

* Sixten Korkmanin kolumnit Helsingin Sanomien verkkosivuilla (Arkistoitu – Internet Archive)
* Sixten Korkman ja Suomen talouden 10 peruskiveä

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Israel
* Suomi (KANTO)
* Yhdysvallat
* Alankomaat

 |
|  |
| Henkilöt | 
* Uppslagsverket Finland

 |
|  |
| Muut | 
* IdRef
* Hufvudstadsbladet

 |

 |